เจรจาหนี้ 3 จังหวัดใต้ เริ่มต.ค.นี้
กรมบังคับคดีจัดมหกรรมไกล่เกลี่ย 3 จังหวัดชายแดนภาคใต้ พร้อมติวเข้มป้องกันการเป็นหนี้ซ้ำ
5 ก.ย. 2559

กรมบังคับคดีจัดมหกรรมไกล่เกลี่ย 3 จังหวัดชายแดนภาคใต้ พร้อมติวเข้มป้องกันการเป็นหนี้ซ้ำ
น.ส.รื่นวดี สุวรรณมงคล อธิบดีกรมบังคับคดี เปิดเผยว่า กรมบังคับคดีจะร่วมมือกับสถาบันการเงินของรัฐและเอกชน รวมถึงผู้ประกอบธุรกิจบัตรเครดิต เช่าซื้อรถยนต์ กว่า 10 หน่วยงาน จัดงานมหกรรมไกล่เกลี่ยหนี้ 3 จังหวัดชายแดนภาคใต้ เพื่อให้อำนวยความสะดวกและให้บริการประชาชนในพื้นที่ ประมาณปลายเดือน ต.ค.นี้
“ขณะนี้อยู่ระหว่างการประสานงานกับเจ้าหนี้เพื่อรวบรวมข้อมูล และกรมจะออกหนังสือเชิญชวนลูกหนี้ให้มาไกล่เกลี่ย โดยส่วนใหญ่เป็นกลุ่มลูกหนี้ครัวเรือน เช่น หนี้บัตรเครดิต สินเชื่อรถยนต์ สินเชื่อส่วนบุคล” น.ส.รื่นวดี กล่าว
นอกจากนี้ กรมบังคับคดีร่วมมือกับธนาคารแห่งประเทศไทย (ธปท.) และบริษัท บัตรกรุงไทย (เคทีซี) เพื่อจัดโมเดลการฝึกอบรมให้ความรู้แก่ลูกหนี้ที่ไกล่เกลี่ยสำเร็จไม่ให้มาเป็นหนี้ซ้ำอีก โดยจะมีการจัดอบรมก่อนที่จะมีการไกล่เกลี่ย ในขณะเดียวกันจะมีการติตตามลูกหนี้ที่ไกล่เกลี่ยไปแล้วมีการกลับมาเป็นหนี้เสียอีกหรือไม่
สำหรับสถิติการไกล่เกลี่ยข้อพิพาทในชั้นบังคับคดีระหว่างปีงบประมาณ 2559 มีจำนวน 2.05 หมื่นเรื่อง คิดเป็นทุนทรัพย์ 1.07 หมื่นล้านบาท ไกล่เกลี่ยสำเร็จ 1.08 หมื่นเรื่อง คิดเป็นทุนทรัพย์ 3,768 ล้านบาท หรือคิดเป็นอัตราความสำเร็จ 83.31%
ทั้งนี้ การไกล่เกลี่ยหนี้ เป็นการพัฒนาการระงับหรือยุติการบังคับคดีทางเลือกขึ้น เมื่อคู่กรณีสามารถตกลงกันได้ ก็จะมีผลให้การบังคับคดีเสร็จสิ้นลง สร้างความพึงพอใจทั้งสองฝ่าย